Megkereste a Magyar Hang a dubrovniki-neretvai rendőrséget, hogy megtudja, indult-e nyomozás Borkai Zsolt jachtos kirándulása ügyében, a rendőrség pedig azt válaszolta nekik, hogy

médiaközlések alapján, amelyek Borkai úr dubrovniki tartózkodását lehetséges törvénytelenségekkel hozzák kapcsolatba, bűnügyi vizsgálat indult, hogy hitelesek-e az állítások az összes releváns körülménnyel és tényezővel kapcsolatban.

A hvg.hu szintén kereste a horvát rendőrséget, de egyelőre nem kaptunk választ.

A Borkai-botrány másfél hete robbant ki, mikor a politikusról egy névtelen szivárogtató egy blogon olyan felvételeket jelentetett meg, amelyeken egy luxusjachton szexuális aktus közben látható. A blog, amely nyilvánosságra hozta a felvételeket, korrupcióval is megvádolta, illetve arról is írt, hogy a hajón kábítószert is fogyasztottak, ám erről nem közölt bizonyító felvételeket. Borkai Zsolt ellen szombaton tüntettek Győrben, a polgármester azonban újrázni tudott a vasárnapi választáson. A Magyar Nemzet hétfőn olyan cikket jelentetett meg, amelyben Borkait okolta az ellenzéki sikerekért.

A Borkai-ügy cikkeit ide kattintva érheti el.